Diari Oficial de la Generalitat Valenciana


Sumari del DOGV 9724, del 14-11-2023 (2023/11008)

ACORD de 3 de novembre de 2023, del Consell, pel qual s'acorda l'aplicació d'un increment salarial addicional en les retribucions del personal al servei del sector públic de la Generalitat, amb efectes retroactius de l'1 de gener de 2023, i s'actualitzen les taules retributives.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9724

Data del DOGV
:   14-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11823


Data del document
:   03-11-2023

Organisme emissor
:   Conselleria d'Hisenda, Economia i Administració Pública

Tipus de document
:   Acord

Anàlisi jurídica

 Descriptors 

:   * Conselleria de Hacienda, Economía y Administración Pública
    * Conselleria d'Hisenda, Economia i Administració Pública

ACORD de 3 de novembre de 2023, del Consell, pel qual s'acorda l'aplicació d'un increment salarial addicional en les retribucions del personal al servei del sector públic de la Generalitat, amb efectes retroactius de l'1 de gener de 2023, i s'actualitzen les taules retributives. [2023/11523]  
La Llei 9/2022, de 30 de desembre, de pressupostos de la Generalitat per a l'exercici 2023, recull en l'article 28 que les retribucions del personal al servei de les diferents entitats o subjectes a què es refereix l'article 27 d'aquesta llei no podran experimentar un increment global superior al 2,5 % respecte a les vigents el 31 de desembre de 2022.  
Addicionalment, l'article 28.2 de la Llei 9/2022, de 30 de desembre, de pressupostos de la Generalitat per a l'exercici 2023, estableix que:  
  
«2. Així mateix, s'aplicaran, si és el cas, els següents increments respecte de les retribucions vigents el 31 de desembre de 2022 i amb efectes, en ambdós casos, d'1 de gener de 2023:  
- Increment vinculat a l'evolució de l'índex harmonitzat de preus al consum (IHPC). Si la suma de l'IHPC de l'any 2022 i de l'IHPC avançat del mes de setembre de 2023 és superior al 6 %, s'aplicarà un increment retributiu addicional màxim del 0,5 %, en els termes i les condicions previstos en l'article 19.Dos, apartat 2.a), de la vigent llei de pressupostos generals de l'Estat».  
La variació de l'IHPC de l'any 2022 es va situar en el 5,5 %, d'acord amb la informació publicada per l'Institut Nacional d'Estadística amb data 13 de gener de 2023.  
D'altra banda, l'Institut Nacional d'Estadística, amb data 28 de setembre de 2023, ha certificat que l'IHPC avançat del mes de setembre de 2023 se situa en el 3,2%.  
Una vegada publicades per l'Institut Nacional d'Estadística (INE) les dades de l'IHPC avançat del mes de setembre de 2023, es confirma que la suma de l'IHPC de l'any 2022 i de l'IHPC avançat de setembre de 2023 supera el 6% de la suma dels increments retributius fixos de 2022 i 2023. Per tant, és procedent aplicar l'increment retributiu addicional màxim del 0,5%, previst en l'article 19.Dos.2.a).  
  
En data 5 d'octubre de 2023 es publica en el BOE la Resolució de 4 d'octubre de 2023, de la Secretaria d'Estat de Funció Pública, per la qual es publica l'Acord del Consell de Ministres de 3 d'octubre de 2023, pel qual s'aprova l'increment del 0,5% en les retribucions del personal al servei del sector públic en aplicació del que es preveu en l'article 19.Dos.2.a) de la Llei 31/2022, de 23 de desembre, de pressupostos generals de l'Estat per a l'any 2023.  
En aquest context, la disposició addicional denovena de la Llei 9/2022, de 30 de desembre, de pressupostos de la Generalitat per a l'exercici 2023, preveu que el Consell acordarà la publicació en el Diari Oficial de la Generalitat Valenciana de les taules retributives vigents del personal al servei de l'Administració de la Generalitat i dels seus organismes autònoms.  
En virtut del que s'ha exposat, i d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera d'Hisenda, Economia i Administració Pública, el Consell, amb la deliberació prèvia en la reunió de 3 de novembre de 2023,  
  
  
ACORDA  
  
Primer  
Aprovar l'increment de les retribucions del personal al servei del sector públic previst en l'article 28.2 de la Llei 9/2022, de 30 de desembre, de pressupostos de la Generalitat per a l'exercici 2023, en els termes i les condicions previstos en l'article 19.Dos, apartat 2.a), de la vigent llei de pressupostos generals de l'Estat.  
Aquest increment s'aplicarà respecte de les retribucions vigents el 31 de desembre de 2022 i amb efectes de l'1 de gener de 2023.  
  
  
Segon  
Publicar en el Diari Oficial de la Generalitat Valenciana les taules retributives del personal de l'Administració de la Generalitat i els seus organismes autònoms incloses en els annexos següents:  
Annex I. Taules retributives d'aplicació al personal al servei de l'Administració de la Generalitat, personal al servei de l'Administració de justícia i personal docent no universitari.  
Annex II. Taules retributives d'aplicació al personal d'institucions sanitàries dependents de la conselleria competent en sanitat.  
  
Tercer  
S'autoritza les conselleries competents en matèria d'hisenda i d'universitats a adoptar les mesures necessàries perquè l'increment de les retribucions previst en aquest acord tinga el reflex corresponent en l'àmbit de les universitats públiques de la Comunitat Valenciana.  
  
  
Quart  
S'autoritza les conselleries competents en matèria d'hisenda i d'educació a adoptar les mesures necessàries perquè l'increment de les retribucions previst en aquest acord tinga el reflex corresponent en l'àmbit del personal docent dels centres concertats, d'acord amb les quanties de l'annex III, «Mòduls econòmics de distribució de fons públics per al sosteniment de centres concertats», que s'incorporen al present acord.  
  
  
Cinqué  
S'autoritza la conselleria competent en matèria d'hisenda perquè adopte les mesures que resulten necessàries per a la correcta execució del que es preveu en el present acord».  
  
Alacant, 3 de novembre de 2023  
  
La consellera secretària,  
SUSANA CAMARERO BENÍTEZ  
  
  
  
ANNEX I  
Actualització de les taules retributives 2023 a aplicar al personal al servei de la Generalitat, personal al servei de l'Administració de justícia i personal docent no universitari.  
  
ÍNDEX  
Taula 1: retribucions del personal al servei de l'Administració de la Generalitat - Cotitzacions socials i components del complement específic E  
Taula 2: retribucions del personal docent no universitari  
Taula 3: retribucions del personal al servei de l'Administració de justícia - guàrdies i triennis  
Taula 4: imports de la carrera professional i dels sexennis  
Taula 5: retribucions del personal alt càrrec i eventual